PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 10.12.2002

Nr. 474/2001/2002 

R A P O R T

asupra proiectului de Lege pentru modificarea şi completarea Legii nr.82/1999 privind înlocuirea închisorii contravenţionale cu sancţiunea obligării contravenientului la prestarea unei activităţi în folosul comunităţii.

În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru modificarea şi completarea Legii nr.82/1999 privind înlocuirea închisorii contravenţionale cu sancţiunea obligării contravenientului la prestarea unei activităţi în folosul comunităţii, trimis cu adresa nr.474/2001 din 2 decembrie  2002, înregistrat sub nr.31/1063 din 2 decembrie 2002.

· Potrivit  prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi au examinat proiectul de  lege menţionat mai sus, în şedinţa din                   10 decembrie 2002 şi au constatat următoarele:

· proiectul de  lege are ca obiect de reglementare o serie de modificări şi completări la Legea nr.82/1999 privind înlocuirea închisorii contravenţionale cu sancţiunea obligării contravenientului la prestarea unei activităţi în folosul comunităţi, precum şi la delimitarea faptelor contravenţionale susceptibile de a fi  sancţionate, instituind şi unele excepţii de la aplicarea acestei sancţiuni;

· acest proiect de lege a fost adoptat de Camera Deputaţilor la 8 noiembrie 2001, şi înaintat Senatului în vederea dezbaterii şi adoptării;

· în şedinţa din 21 noiembrie 2002, Senatul a respins proiectul de lege şi, în conformitate cu prevederile art.75 din Constituţia României, l-a  restituit Camerei Deputaţilor pentru o nouă dezbatere;

· pentru respingerea proiectului de lege, Senatul a avut în vedere faptul că acesta a rămas fără obiect, întrucât dispoziţiile sale au fost preluate în Ordonanţa Guvernului nr.55/2002 privind regimul juridic al sancţiunilor prestării unei activităţi în folosul comunităţii şi închisorii contravenţionale.

După examinarea întregii  documentaţii şi ca urmare a punctelor de vedere exprimate de către  membrii comisiei, s-a constatat că  în Ordonanţa Guvernului nr.55/2002, aprobată prin Legea nr.641/2002, s-a prevăzut, în mod expres, abrogarea Legii nr.82/1999 privind înlocuirea  închisorii contravenţionale cu sancţiunea obligării contravenientului la prestarea unei activităţi în folosul comunităţii, lege a cărei modificare şi completare se propune prin proiectul de lege supus dezbaterii.

Faţă de aceste considerente, s-a hotărât, cu unanimitate de voturi, să se propună  plenului Camerei Deputaţilor respingerea proiectului de Lege pentru modificarea şi completarea Legii nr.82/1999 privind înlocuirea închisorii contravenţionale cu sancţiunea obligării contravenientului la prestarea unei activităţi în folosul comunităţii, ca rămas fără obiect.


La lucrările şedinţei au fost prezenţi  22  de deputaţi din totalul de 25 de membri ai comisiei.



În raport de obiectul şi conţinutul său, proiectul de  lege face parte din categoria legilor ordinare.

                     PREŞEDINTE,                                SECRETAR,

             Prof. univ. dr. Ion NEAGU              Carmen DUMITRIU

redactat

Diaconu Dumitra

